[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.11.2008

COM(2008)707 τελικό

2007/0163 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για τη σύσταση Ευρωπαϊκού Ιδρύματος Επαγγελματικής Εκπαίδευσης (αναδιατύπωση)

2007/0163 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου όσον αφορά την έγκριση πρότασης κανονισμού του Ευρωπαϊκού Κοινοβουλίου και του Συμβουλίου για τη σύσταση Ευρωπαϊκού Ιδρύματος Επαγγελματικής Εκπαίδευσης (αναδιατύπωση)

1. ΓΕΝΙΚΟ ΠΛΑΙΣΙΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο COM/2007/443 τελικό – 2007/0163(COD): 25 Ιουλίου 2007 |

Ημερομηνία της γνώμης του Ευρωπαϊκού Κοινοβουλίου, σε πρώτη ανάγνωση: 22 Μαΐου 2008 |

Ημερομηνία έκδοσης της κοινής θέσης: 17 Νοεμβρίου 2008 |

Το Ευρωπαϊκό Ίδρυμα Επαγγελματικής Εκπαίδευσης (ΕΙΕΕ) ιδρύθηκε το 1990 για να υποστηρίξει την εφαρμογή του προγράμματος εξωτερικής βοήθειας PHARE στον τομέα της επαγγελματικής κατάρτισης. Σήμερα καλύπτει επίσης τις χώρες των προηγούμενων προγραμμάτων TACIS, CARDS και MEDA. Ο κανονισμός για το ΕΙΕΕ τροποποιήθηκε τρεις φορές (το 1994, το 1998 και το 2000) για να επεκταθεί το γεωγραφικό πεδίο του και για τέταρτη φορά το 2003 για να ευθυγραμμιστεί με το δημοσιονομικό κανονισμό. Από το 2003 και εξής σημειώθηκαν σημαντικές εξελίξεις ως προς τις προβλέψεις της πολιτικής της Ευρωπαϊκής Ένωσης στους τομείς της εκπαίδευσης και της κατάρτισης και των εξωτερικών σχέσεων, ενώ εκδόθηκαν νέες νομικές πράξεις για την εφαρμογή αυτών των πολιτικών. Κατά συνέπεια, κατέστη αναγκαίο να τροποποιηθεί εκ νέου ο ιδρυτικός κανονισμός του ΕΙΕΕ προκειμένου να συνεκτιμηθούν οι πρόσφατες εξελίξεις, να επικαιροποιηθεί ο ρόλος και τα καθήκοντά του και να δημιουργηθεί μια σταθερή βάση για το μελλοντικό του έργο. |

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής έχει τους εξής στόχους:

- να αποσαφηνίσει τα καθήκοντα του ΕΙΕΕ

- να επικαιροποιήσει την εντολή του ΕΙΕΕ καθορίζοντας εκ νέου το γεωγραφικό και θεματικό του πεδίο

- να εκσυγχρονίσει τις διοικητικές δομές του με σκοπό την προώθηση της αποτελεσματικής λήψης αποφάσεων

- να παράσχει μια σωστή βάση για τις μελλοντικές εργασίες του ΕΙΕΕ.

3. ΠΑΡΑΤΗΡΗΣΕΙΣ ΟΣΟΝ ΑΦΟΡΑ ΤΗΝ ΚΟΙΝΗ ΘΕΣΗ

3.1 Γενικές παρατηρήσεις όσον αφορά την κοινή θέση

Το κείμενο της κοινής θέσης συμφωνεί επί της ουσίας και σε μεγάλο βαθμό με την πρόταση της Επιτροπής και, επομένως, μπορεί να εγκριθεί εξ ολοκλήρου. Αποτελεί καρπό εντατικών διοργανικών διαπραγματεύσεων, ύστερα από την πρόταση της Επιτροπής για την αναθεώρηση του κανονισμού 1360/90 της 7ης Μαΐου 1990. Η Επιτροπή διαβίβασε την πρότασή της στο Συμβούλιο και στο Κοινοβούλιο στις 25 Ιουλίου 2007.

3.2 Συμφωνία στο στάδιο της κοινής θέσης.

Διενεργήθηκε λεπτομερής εξέταση των άρθρων στην επιτροπή Εκπαίδευσης του Συμβουλίου και, παράλληλα, στην επιτροπή Απασχόλησης του Ευρωπαϊκού Κοινοβουλίου.

Ο διάλογος με το Συμβούλιο και το Κοινοβούλιο ήταν εποικοδομητικός και οδήγησε σε μια σειρά τροπολογιών που καθιστούν σαφέστερο το αρχικό κείμενο.

Στο πλαίσιο αυτό, ανεπίσημες και τεχνικού χαρακτήρα συναντήσεις προσέφεραν το κατάλληλο πλαίσιο για την επίτευξη συμβιβασμού σε μια σειρά εκκρεμούντων θεμάτων: το θεματικό πεδίο, οι αρμοδιότητες, η νομική βάση, το γεωγραφικό πεδίο κάλυψης, οι δημοσιονομικές επιπτώσεις, η σύνθεση του διοικητικού συμβουλίου και η διαδικασία διορισμού του διευθυντή του ΕΙΕΕ.

Στις 30 Απριλίου 2008 η COREPER έδωσε εντολή στην Προεδρία για μια δέσμη συμβιβαστικών προτάσεων που θα επέτρεπε την επίτευξη συμφωνίας σε πρώτη ανάγνωση. Ωστόσο, η συμφωνία που επετεύχθη σε πρώτη ανάγνωση δεν εγκρίθηκε κατά τη σύνοδο ολομέλειας του Ευρωπαϊκού Κοινοβουλίου στις 22 Μαΐου 2008.

Τα κύρια θέματα των διαπραγματεύσεων για τα οποία υπήρξε συμφωνία ήταν τα εξής:

Το θεματικό πεδίο δράσης: η αναδιατύπωση του κανονισμού για το ΕΙΕΕ προβλέπει μια ευρύτερη έννοια της επαγγελματικής εκπαίδευσης στο πλαίσιο της διά βίου μάθησης ως βασικού παράγοντα για την ανάπτυξη των οικονομιών και των κοινωνιών της γνώσης σύμφωνα με τους στόχους της Λισαβόνας. Επιπλέον, η αναδιατύπωση του κανονισμού θα επιτρέψει στο ΕΙΕΕ να αναλάβει πρωταγωνιστικό ρόλο στη μεταρρύθμιση της επαγγελματικής εκπαίδευσης και κατάρτισης (ΕΕΚ) και σχετικών θεμάτων που αφορούν την αγορά εργασίας στις χώρες εταίρους στο πλαίσιο ενός ευρύτερου προγράμματος για την ανάπτυξη του ανθρώπινου δυναμικού.

Οι αρμοδιότητες: η εισαγωγή των νέων εργαλείων της πολιτικής εξωτερικών σχέσεων, τα οποία έχουν σχεδιαστεί για να βοηθήσουν τις χώρες εταίρους να υλοποιήσουν μεταρρυθμίσεις σε διάφορους τομείς, αποτελεί ένα σημαντικό βήμα προς μια προσέγγιση που κατευθύνεται από την πολιτική και όχι από τα προγράμματα όσον αφορά την εξωτερική βοήθεια. Στο πλαίσιο αυτό, το ΕΙΕΕ χρειάζεται μια εντολή που να του επιτρέπει να ασκεί πλήρως το ρόλο του ως κέντρου εμπειρογνωμοσύνης, βοηθώντας τόσο τις χώρες εταίρους όσο και την Ευρωπαϊκή Επιτροπή στη χάραξη πολιτικών και κατάλληλων στρατηγικών μεταρρύθμισης.

Όσον αφορά τις χώρες εταίρους, το ΕΙΕΕ θα τις βοηθήσει να αναπτύξουν ικανότητες και να χαράξουν και να υλοποιήσουν μεταρρυθμιστικές στρατηγικές προσαρμοσμένες στο εθνικό πλαίσιο.

Επιπλέον, το ΕΙΕΕ θα προωθήσει τη δικτύωση και την ανταλλαγή εμπειριών και καλών πρακτικών μεταξύ της ΕΕ και των χωρών εταίρων και μεταξύ των ίδιων των χωρών εταίρων.

Νομική βάση: η πρόταση της Επιτροπής αντικαθιστά το άρθρο 235 της Συνθήκης για την ίδρυση της Ευρωπαϊκής Κοινότητας που χρησιμοποιείτο αρχικά με το άρθρο 150 διότι το ΕΙΕΕ παραμένει στενά συνδεδεμένο με την πολιτική της ΕΕ στον τομέα της επαγγελματικής εκπαίδευσης και κατάρτισης (ΕΕΚ). Αυτή η νομική βάση παρέχει μεγαλύτερη σαφήνεια σε όλες τις εργασίες και αρμοδιότητες του ΕΙΕΕ. Ωστόσο, η ΕΕΚ δεν πρέπει να γίνεται αντιληπτή με την παραδοσιακή έννοια αλλά στο ευρύτερο πλαίσιο της πολιτικής για τη διά βίου μάθηση, η οποία περιλαμβάνει ζητήματα όπως θέματα της αγοράς εργασίας, την κοινωνική ένταξη και τη συμμετοχή των πολιτών. Υπό την έννοια αυτή το άρθρο 150 παρέχει επαρκή νομική βάση για τις εργασίες του ΕΙΕΕ στο πλαίσιο του νέου ευρύτερου θεματικού του πεδίου δράσης.

Γεωγραφικό πεδίο κάλυψης: το ΕΙΕΕ εξακολουθεί να επικεντρώνεται γεωγραφικά στις προσχωρούσες και τις όμορες χώρες της ΕΕ μέσω του μηχανισμού προενταξιακής βοήθειας (IPA) και του ευρωπαϊκού μηχανισμού γειτονίας και εταιρικής σχέσης (ENPI). Ωστόσο, ο νέος κανονισμός παρέχει στο ΕΙΕΕ τη δυνατότητα να λειτουργεί σε άλλες περιοχές, σύμφωνα με τις προτεραιότητες της ΕΕ όσον αφορά τις εξωτερικές σχέσεις και βάσει απόφασης ad hoc που λαμβάνεται από το διοικητικό συμβούλιο του ΕΙΕΕ κατόπιν πρότασης της Επιτροπής.

Δημοσιονομικές επιπτώσεις : η παρούσα πρόταση δεν προβλέπει νέες δραστηριότητες για το ΕΙΕΕ. Ο στόχος της είναι κυρίως να παράσχει έναν επικαιροποιημένο και σαφέστερο ορισμό των σημερινών αρμοδιοτήτων του ΕΙΕΕ, σε ένα ευρύτερο θεματικό πεδίο δράσης και σε ένα ανανεωμένο γεωγραφικό πεδίο κάλυψης. Δεν υπάρχουν δημοσιονομικές επιπτώσεις· ωστόσο, η νέα επικέντρωση στα καθήκοντα της ενημέρωσης και της ανάλυσης της πολιτικής αποτελεί εντατική εργασία και απαιτεί σημαντικές απαιτήσεις εκ μέρους του ΕΙΕΕ όσον αφορά την κατάρτιση και τα προσόντα του προσωπικού.

Όσον αφορά τα δύο υπολειπόμενα θέματα η θέση της Επιτροπής είναι η εξής:

Σύνθεση του διοικητικού συμβουλίου: αν και η Επιτροπή λυπάται γιατί η αρχική της θέση στο θέμα αυτό δεν έγινε αποδεκτή από το Συμβούλιο και το Κοινοβούλιο (έξι εκπρόσωποι των κρατών μελών και έξι εκπρόσωποι της Επιτροπής), μπορεί να αποδεχθεί τη συμβιβαστική λύση του ενός εκπροσώπου ανά κράτος μέλος, τριών εκπροσώπων της Επιτροπής και τριών εμπειρογνωμόνων χωρίς δικαίωμα ψήφου από το Ευρωπαϊκό Κοινοβούλιο, καθώς και τριών εκπροσώπων από τις χώρες εταίρους ως παρατηρητών.

Διαδικασία για το διορισμό του διευθυντή της ΕΙΕΕ: η Επιτροπή μπορεί να αποδεκτεί την πρόταση ότι ο υποψήφιος που θα επιλεγεί από το διοικητικό συμβούλιο θα προσκληθεί σε ακρόαση από την αρμόδια(–ες) επιτροπή(-ες) του ΕΚ.

4. ΣΥΜΠΕΡΑΣΜΑ

Η κοινή θέση ανταποκρίνεται στους στόχους της αρχικής πρότασης της Επιτροπής. Ως εκ τούτου, η Επιτροπή εγκρίνει το κείμενο. Δεδομένου ότι οι δύο συννομοθέτες έχουν καταλήξει σε πολιτική συμφωνία επί της κοινής θέσης, η διαδικασία δεύτερης ανάγνωσης του Κοινοβουλίου για την έγκριση της κοινής θέσης αναμένεται να ολοκληρωθεί σχετικά γρήγορα.